ΓΡΑΠΤΗ ΕΡΩΤΗΣΗ E-0993/98 υποβολή: Freddy Blak (PSE) προς την Επιτροπή (2 Απριλίου 1998)

Θέμα: Ελεύθερη κινητικότητα των εργαζομένων

1. Για τα άτομα με δηλωμένη διεύθυνση κατοικίας στη Δανία δεν επιτρέπεται (παρά μόνο σε ειδικές περιπτώσεις) η πραγματοποίηση διαδρομών για εμπορικούς σκοπούς στην επικράτεια της χώρας με οχήματα που φέρουν πινακίδες άλλων κρατών μελών. Το ίδιο ισχύει και για τα άτομα που εργάζονται σε ξένες εταιρείες και που μόνο ένα μικρό μέρος των δραστηριοτήτων τους διεξάγεται στη Δανία. Παρατηρείται η κατάσταση αυτή και σε άλλα κράτη μέλη ή είναι χαρακτηριστική μόνο στη Δανία;

2. Θεωρεί η Επιτροπή ότι η κατάσταση αυτή συμβιβάζεται με την αρχή της ελεύθερης κινητικότητας των εργαζομένων και εάν ναι, για ποιούς λόγους;

3. Θεωρεί η Επιτροπή μια τέτοια κατάσταση επιθυμητή και εάν ναι, γιατί;

4. Προτίθεται η Επιτροπή να αναλάβει πρωτοβουλία για να βελτιωθεί η κινητικότητα των εργαζομένων, ώστε να καταστεί ελκυστικότερη για τους πολίτες της ΕΕ η αναζήτηση εργασίας σε άλλα κράτη μέλη;

Απάντηση του κ. Flynn εξ ονόματος της Επιτροπής (19 Μαΐου 1998)

Σύμφωνα με τη νομοθεσία της Δανίας, τα άτομα και οι εταιρείες που έχουν έδρα στη Δανία πρέπει να ταξινομούν τα αυτοκίνητα τους στη Δανία. Αν και σε ορισμένες περιπτώσεις εγκρίνονται εξαιρέσεις, αυτές δεν ωφελούν ιδιαίτερα τους μεθοριακούς εργαζομένους που κατοικούν στη Δανία και απασχολούνται σε όμορο κράτος μέλος. Πράγματι η χρήση ενός αυτοκινήτου εταιρείας που έχει ταξινομηθεί σε κράτος μέλος όπου ευρίσκεται ο εργοδότης και έχει τεθεί στη διάθεση μεθοριακού εργαζομένου, υπόκειται σε σοβαρούς περιορισμούς. Οι δανικές αρχές επιτρέπουν τη χρήση αυτοκινήτων εταιρείας και για απευθείας ταξίδια ανάμεσα. Στην κατοικία του εργαζομένου και τα σύνορα μόνο κατά τη διάρκεια του Σαββατοκύριακου κυρίως για δοκιμές οδήγησης. Οι μεθοριακοί εργαζόμενοι δεν επιτρέπεται να χρησιμοποιούν αυτοκίνητα εταιρείας για ιδιωτικούς σκοπούς.

Η Ευρωπαϊκή Επιτροπή θεωρεί αυτές τις διατάξεις ότι παραβαίνουν τον κοινοτικό νόμο για την ελεύθερη κυκλοφορία των εργαζομένων και σχετικά με τη διασυνοριακή παροχή υπηρεσιών (άρθρα 48 και 59 της συνθήκης αντίστοιχα) για τους εξής λόγους:

Οι εργαζόμενοι που κατοικούν στη Δανία παρεμποδίζονται στο να βρουν εργασία πέρα από τα σύνορα, πράγμα το οποίο θα απαιτούσε από αυτούς να οδηγούν αυτοκίνητο εταιρείας για υπηρεσιακούς σκοπούς και στις δύο πλευρές των συνόρων. Επιπλέον έχοντας υπόψη ότι η χρήση ενός αυτοκινήτου εταιρείας, ακόμη και για ιδιωτικούς σκοπούς, σε πολλές περιπτώσεις αποτελεί κανονικό κομμάτι των αποδοχών, οι διασυνοριακοί εργαζόμενοι δεν είναι σε θέση να επωφεληθούν τα πλήρη πλεονεκτήματα (μη χρηματικά) που τους παραχωρεί ο εργοδότης τους.

Διάφορες εταιρείες στα κράτη μέλη που συνορεύουν με τη Δανία αποθαρρύνονται από το να προσλαμβάνουν εργαζόμενους που κατοικούν στη Δανία, δεδομένου ότι οι εργαζόμενοι αυτοί δεν μπορούν νόμιμα να οδηγήσουν αυτοκίνητα εταιρείας που έχουν ταξινομηθεί σε αυτά τα κράτη μέλη, για επαγγελματικούς σκοπούς στη Δανία. Οι εταιρείες έτσι περιορίζονται όσον αφορά την επιλογή των υπαλλήλων τους καθώς και στη διασυνοριακή παροχή υπηρεσιών μέσω των υπαλλήλων που κατοικούν στη Δανία.

Η Επιτροπή έμαθε γι' αυτή την κατάσταση μέσω ορισμένων καταγγελιών πολιτών της κοινότητας που κατοικούν στη Δανία. Αφού εξέτασε πλήρως την υπόθεση, η Επιτροπή ξεκίνησε διαδικασία παράβασης κατά της Δανίας με βάση το άρθρο 169 της συνθήκης ΕΚ. Η Επιτροπή αποφάσισε πρόσφατα να διαβιβάσει αιτιολογημένη γνώμη στη Δανία.